b'\n_START_ARTICLE_\nCervikalna intraepitelijska neoplazija\n_START_PARAGRAPH_\nCervik\xc3\xa1lna \xc3\xadntraepit\xc3\xa9lijska n\xc3\xa9oplazija (s kratico CIN) je nenormalna rast potencialno rakavih celic plo\xc5\xa1\xc4\x8datega epitelija v materni\xc4\x8dnem vratu. V ve\xc4\x8dini primerov CIN ne napreduje v rakavo obliko ali pa se stanje povrne v normalno, vendar v majhnem odstotku napreduje v raka materni\xc4\x8dnega vratu. Poglavitni vzrok nastanka CIN-a je oku\xc5\xbeba s humanimi virusi papiloma (virusi HPV; zlasti visokorizi\xc4\x8dna genotipa 16 in 18), ki se prena\xc5\xa1ajo s spolnimi odnosi._NEWLINE_Med zgodnjimi mikroskopskimi spremembami je vidna displazija epitelijskih celic, ki pa je \xc5\xbeenska sama ne opazi. Pod mikroskopom so vidne tudi celi\xc4\x8dne spremembe, ki jih povzro\xc4\x8dajo virusi HPV, na primer prisotnost koilocitov. Ker je pomembno, da se CIN diagnosticira v zgodnji fazi, ko \xc5\xbeenska \xc5\xa1e nima nobenih simptomov, so bistveni presejalni testi - gre za tako imenovane teste PAP, kjer odvzamejo bris z materni\xc4\x8dnega vratu in nato celice citolo\xc5\xa1ko pregledajo. Perzistentne lezije, ki ne nazadujejo spontano, je potrebno odstraniti operativno (operativna konizacija), z laserjem (laserska konizacija) ali s pomo\xc4\x8djo zamrzovanja (krioskopija).'